Document ID: 32010R0454

A BIZOTTSÁG 454/2010/EU RENDELETE
(2010. május 26.)
a takarmányokra vonatkozó címkézési rendelkezések tekintetében a 767/2009/EK európai parlamenti és tanácsi rendelet szerinti átmeneti intézkedésekről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a takarmányok forgalomba hozataláról és felhasználásáról szóló, 2009. július 13-i 767/2009/EK európai parlamenti és tanácsi rendeletre (1) és különösen annak 32. cikke (4) bekezdésére,
mivel:
(1)
A 767/2009/EK rendelet előírja a takarmány-alapanyagok és az összetett takarmányok forgalomba hozatalára és felhasználására vonatkozó uniós szabályok teljes körű felülvizsgálatát, továbbá a 32. cikk (4) bekezdése lehetővé teszi intézkedések meghozatalát az új szabályokra való áttérés megkönnyítése érdekében.
(2)
A 767/2009/EK rendeletben előírt, címkézésre vonatkozó szabályok 2010. szeptember 1-jén lépnek hatályba. Ez hirtelen változást eredményezne, és nem tenné lehetővé a takarmányokat forgalomba hozó takarmányipari vállalkozások számára a zökkenőmentes átmenetet. A címkék koncepciójának és gyártásának átalakítása, valamint a jelenlegi gépezet egyik napról a másikra történő átállítása nagy költséget jelentene ezen vállalkozások számára. Az ezzel járó terhek nem állnának arányban a változtatás céljával. Ezért még 2010. szeptember 1-je előtt meg kell határozni egy átmeneti időszakot, amelynek során a takarmány címkézése történhet a 767/2009/EK rendelettel összhangban.
(3)
A kedvtelésből tartott állatoknak szánt takarmányt illetőleg számos különböző, eltérő címkével ellátott termék van forgalomban. A kedvtelésből tartott állatok eledelén elhelyezett címkékre vonatkozó jelenlegi szabályokhoz képest a 767/2009/EK rendeletben csak a 15. cikk f) pontja, a 17. cikk (1) bekezdésének f) pontja és a 19. cikk tartalmaz az ezen termékek címkézésére vonatkozó kisebb, a biztonságosságra nem kiható változtatásokat. Az érintett takarmányipari vállalkozások számára a zökkenőmentes átmenet biztosításának érdekében jogos egy egyéves átmeneti időszakot elrendelni, amelynek során a kedvtelésből tartott állatok eledelén található jelenleg használatos címkék 2010. szeptember 1. után is használhatók lennének.
(4)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A 767/2009/EK rendelet 33. cikkének második bekezdésétől eltérve, nem sértve a 79/373/EGK (2), 82/471/EGK (3), 93/74/EGK (4) és 96/25/EK (5) tanácsi irányelvet, a 767/2009/EK rendeletnek megfelelően címkézett termékeket forgalomba lehet hozni e rendelet hatálybalépésének dátumától.
2. cikk
A 767/2009/EK rendelet 33. cikkének második bekezdésétől eltérve a kedvtelésből tartott állatoknak szánt, és a 79/373/EGK irányelvnek, illetve a 70/524/EGK tanácsi irányelv (6) 16. cikkének megfelelően címkézett takarmányok 2011. augusztus 31-ig hozhatók forgalomba. A fent megadott dátum után forgalomban maradhatnak, míg a készlet el nem fogy.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. május 26-án.

Labels: 3
15
6